《琴意诗 其四 良宵引》
清代·张梁

丁东莲漏隔花滴，花影离离月波白。水精帘卷碧窗幽，座上清风拂瑶席。

素琴徐拨玉玲玲，远寺疏钟相间鸣。夜深错认天仙下，空里微摇环佩声。

作者简介：江苏娄县人，字大木，一字奕山，自号幻花居士。康熙五十二年进士，充武英殿纂修官。后乞假归，不再仕进。与友朋以诗酒为乐。工琴。有《澹吟楼诗钞》、《幻花庵词钞》。